
[bookmark: _Toc327957936]Määrusega kinnitatakse Narva munitsipaalharidussüsteemi arengukava 2026

Kehtiv Narva munitsipaalharidussüsteemi arengukava kinnitati 18. juunil 2015. a Narva Linnavolikogu määrusega nr 21. Narva munitsipaalharidussüsteemi arengukava 2026 koostati ajavahemikul 2020. a juuli – 2020. a oktoober eelmise dokumendi aegumise põhjusel, aga ka võttes arvesse viimastel aastatel haridusvaldkonna seadusandluses toimunud muutusi ning pidades silmas järgmise kümne aasta väljakutseid, nt riigigümnaasiumide loomisega kaasnevad muutused koolivõrgus, praeguste gümnaasiumiastmega koolide ümberkorraldamine, eesti keele õpetamise kvaliteedi tagamine, lasteaedade õpikeskkonna parendamine, lasteaedade õppekohtade vastavus demograafilise prognoosi alusel kavandatud vajadustele jt. Dokumendi koostamise aluseks on Narva Linnavolikogu 26.06.2020 otsus nr 25 „Narva munitsipaalharidussüsteemi arengukava 2026 koostamise algatamine ja lähteülesande kehtestamine“.

EESTI VABARIIK
Arengukava sisaldab olukorra lähtekirjeldust ja selle analüüsi, visiooni aastaks 2026, strateegilisi eesmärke ja nende elluviimiseks vajalikke meetmeid, ülesandeid ja tegevuskava 2025. aastani, ülesannete täitmise edukuse määramise mõõdikuid ja riskianalüüsi koos riskide maandamiseks kavandatavate tegevustega. Arengukava põhiosa esitab 2030. aasta prognoosile toetuva kontseptuaalse lahenduse, munitsipaalharidussüsteemi visiooni ja strateegilisi eesmärke ning tegevuskava, mis hõlmab 5 eelseisvat eelarveaastat (aastani 2025). Kõik analüütilises ülevaates kasutatud andmed pärinevad ajavahemikul 2020. a juuli – 2020. a oktoober haridusstatistika andmete koondkeskkonnast Haridussilm, samuti on kasutatud 24.08.2020 Haridus- ja Teadusministeeriumilt saadud koondülevaate andmeid õpilaste õpitulemustest, heaolust ning õppekeskkonnast.

Narva munitsipaalharidussüsteemi arengukava 2026 juhindub riiklikest õppekavadest (so koolieelse lasteasutuse riiklik õppekava, põhikooli riiklik õppekava, gümnaasiumi riiklik õppekava), koolieelse lasteasutuse seadusest, põhikooli- ja gümnaasiumiseadusest. Arengukava täpsustab Narva arengustrateegias ja Narva linna arengukavas seatud eesmärke. Arengukava väljatöötamisel lähtuti Narva arengu- ja eelarvestrateegiast, Narva linna arengukavast, kehtivatest õigusaktidest ning haridusvaldkonda reguleerivatest arengukavadest ja strateegiatest (eeskätt lõpusirgele jõudvast „Eesti elukestva õppe strateegiast 2020“ ja 2020. aastal valminud „Haridusvaldkonna arengukavast 2021–2035”). Kontseptuaalse lahenduse peatüki koostamisel toetuti „Tark ja tegus Eesti 2035” ekspertrühmade tulevikuvisioonidele ja ettepanekutele Eesti haridus- teadus- noorte- keelevaldkonna arendamiseks 2021-2025.

Dokumendi koostamise on korraldanud Narva Linnavalitsuse Kultuuriosakond. Eelnõu koostamise kallal on töötanud Narva Linnavalitsuse Kultuuriosakonna juhataja 30.06.2020 käskkirjaga nr 1.1-8/6088 moodustatud töörühm, kuhu kuulusid haridusvaldkonna ametnikud, Narva koolide ja lasteaedade esindajad, huvilised. Jooksvate arutelude korraldamiseks avati suhtlusrühm Facebookis, materjalid olid saadaval GoogleFormsi platvormil. Koostamise protsessi kaasati Narva Linnavalitsuse Kultuuriosakonna allasutuste töötajaid: 21.10.2020 saadeti arengukava eelnõu Narva koolidele ja lasteaedadele, et allasutused saaksid dokumendi eelnõuga tutvuda ning koos oma kolleegidega arutada. Koolidelt ja lasteaedadelt 30.10.2020-ks tulnud tagasisidet käsitles töörühm, vajadusel tehti täiendused ja parandused.

Arengukava avalikustamine toimus 7.11.2020-29.11.2020 vastavalt Narva Linnavolikogu 28.09.2006. a määrusega nr 42 kehtestatud Narva linna arengudokumentide menetlemise korrale, sh ka Narva linna veebilehel, millal kõigil linnaelanikel oli võimalik jagada oma arvamusi ja teha ettepanekuid. Kõik avaliku arutelu käigus laekunud arvamused, ettepanekud jms protokolliti ning käsitleti töörühma koosolekutel, vajadusel arengukava eelnõu täiendati ja täpsustati arvestades nii avaliku arutelu tulemusi kui töörühma liikmete seisukohti.

